《九月八日渡淮》
宋代·李纲

长淮渺渺烟苍苍，扁舟初脱隋渠黄。平生见此为开眼，况复乞身还故乡。

嗟余涉世诚已拙，径步不虞机阱设。空馀方寸炳如丹，北望此时心欲折。

楚天清晓作轻寒，黄芦着霜声正乾。川回金碧隐窣堵，风远钟磬闻龟山。

橹声呕轧归何处，笑指江皋寻旧路。松菊荒芜欲自锄，盗贼颠翻非所惧。

蟹螯菊蕊风味遒，且须为尽黄金舟。世间种种如梦电，此物能消万古愁。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。